2010 m. veiklos rezultatai ir suteiktos paslaugos

Po to, kai 2009 m. birželio mėn. buvo pradėta vykdyti SESAR programos veikla: a) 2010 m. pabaigoje buvo inicijuoti 285 projektai, iš kurių 232 buvo pradėti vykdyti; pradėta integruoti veikla, finansuojama kaip IBAFO II dalis, ir šiuo metu su įvairiais SESAR programos projektais dirba apie 1 800 asmenų. Programos veikla vykdoma, kaip buvo planuota, ir tai sudaro pagrindą tolesnei jos pažangai prisidedant prie strateginių 2012 metų tikslų pasiekimo; b) 2010 m. birželio mėn. buvo atlikta pirmoji inžinerinės peržiūros sesija, t. y. įvairių darbų paketų (projektų) pažangos vertinimas Bendrosios įmonės SESAR tikslų atžvilgiu. Šios peržiūros metu visų pirma buvo atskleista, kaip buvo sukurtos kritinės prieklausos ir kaip jos prisidėjo prie darnaus projektų artėjimo prie šių tikslų, taip pat buvo pabrėžta būtinybė imtis taisomųjų veiksmų grafikams, turiniui ir metodikai suderinti; c) programos atskaitomybės srityje nuo 2010 m. III ketvirčio Bendroji įmonė įvedė struktūruotą ketvirtinę atskaitomybę, paremtą pastangų panaudojimo duomenimis, kuriuos turi pateikti nariai. Ši ataskaita suteikia Bendrajai įmonei papildomą galimybę stebėti, kaip narių pastangos derinamos su programos tikslais ir kokia kyla rizika; d) tvirtinimo srityje SESAR partneriai sutarė dėl tvirtinimo ir tikrinimo gairių, kuriose ypač pabrėžiama būtinybė visais tvirtinimo etapais būti kaip įmanoma arčiau tikrosios veiklos aplinkos; e) buvo pradėti vykdyti E darbų paketas (ilgalaikiai moksliniai tyrimai) ir 11 darbų paketas (skrydžių centro sistemos), o visa apimtimi darbai pradėti vykdyti atitinkamai nuo 2010 m. metų pabaigos ir nuo 2011 metų pirmojo ketvirčio; f) siekdama užtikrinti visų suinteresuotųjų šalių dalyvavimą programoje, BĮ SESAR sudarė su jomis sutartis viešųjų pirkimų tvarka tiesiogiai arba per Eurokontrolę: — pirmaisiais 2010 m. mėnesiais buvo sudaryta sutartis, kuria siekiama pritraukti „nebangių oro erdvės naudotojų“ patirtį. Per 2010 m. skirta suma sudaro 1,5 milijono eurų, — siekiant pritraukti karines struktūras, vis glaudesni ryšiai plėtojami su įvairiomis nacionalinėmis gynybos administracijomis ir per Eurokontrolės DCMAC. 2010 m. gegužės mėn. įdarbinus vyresnįjį karinį patarėją buvo smarkiai padidintas karinės bendruomenės informuotumas apie SESAR, — profesinių darbuotojų asociacijų pritraukimas buvo užtikrintas Eurokontrolei Bendrosios įmonės vardu pasirašius 5 sutartis su kiekviena šia asociacija. 2010–2012 m. laikotarpiui skirta suma sudaro 1 milijoną eurų kaip Eurokontrolės grynųjų pinigų įnašas. Bendrajai įmonei patvirtinus rezultatus, administruoja ir mokėjimus atlieka Eurokontrolė; g) buvo pradėtas ir užbaigtas antrasis AIRE (Atlanto regiono sąveikos siekiant mažinti teršalų išmetimą iniciatyvos) viešųjų pirkimų procedūros etapas, kurio metu buvo sudarytos 18 sutarčių su įvairiais už veiklos vykdymą atsakingais konsorciumais. Bendra skirta suma sudaro 2,7 milijono eurų; h) 2010 m. gegužės mėnesį buvo pradėtas bevielio tinklo tyrimas ir buvo pasirašytos dvi 0,5 milijono eurų vertės sutartys; i) Europos Sąjungai ir JAV federalinei aviacijos administracijai pasirašius bendradarbiavimo memorandumą, Bendroji įmonė, bendradarbiaudama su Europos Komisija ir Eurokontrole, sukurs tinkamiausią struktūrą šiam memorandumui įgyvendinti konkrečiose veiklos srityse. Šioje srityje Bendroji įmonė numato užtikrinti, kad jos nariai, kurie dalyvauja vykdant projektus, kartu su savo partneriais amerikiečiais būtų pagrindiniai įvairių svarbių šakų veikėjai. Be to, buvo sukurti išorės bendradarbiavimo su EK ir Eurokontrole įvairiose strateginėse srityse centrai visame pasaulyje, visų pirma Brazilijoje, Kinijoje, Indijoje ir Artimuosiuose Rytuose; j) remiantis Administracinės valdybos patvirtintu biudžetu, buvo įgyvendintas komunikacijos planas. Iš komunikacijos darbo grupės nuveiktų darbų pažymėtina kovo mėnesį surengta metinė Amsterdamo pasaulinės oro eismo kontrolės konferencija, kuri yra efektyvus ir veiksmingas ribotais ištekliais pasiektas rezultatas; k) 2010 m. gegužės mėn. buvo užbaigtas ABAC ir SAP sistemų įgyvendinimas, o 2011 m. metų pabaigoje planuojama įgyvendinti ABAC Assets ir ABAC Contract sistemas.